Lone Dybkjær (RV), 2010-04-09:
Jeg vil gerne sige tak for debatten.
Jeg er godt klar over, at det ikke er alle, der kan stemme for forslaget, men jeg synes alligevel, at det har været en udmærket debat.
Jeg skal lade være med at trække tiden unødigt, men jeg vil godt lige prøve at præcisere et par ting i anledning af det, der har været fremme.
For det første har det her ikke noget som helst med en almen kriminalisering af sexkøb at gøre.
Det er en anden debat.
Derfor skal man ligesom ikke have alt det andet blandet ind i det.
Der er nogle, der ønsker en generel kriminalisering af køb af sex, men det er bare ikke det, der er til diskussion i dag.
Det, der er til diskussion, er eventuelt en parallelisering med de under 18-årige eller eventuelt et eller andet omkring voldtægtsdiskussionen etcetera.
Det har bare ikke noget med kriminalisering af det generelle sexkøb at gøre.
Det andet, jeg godt vil præcisere, er, at jeg tror, at vi alle sammen er interesserede i at mindske menneskehandelen.
Her er der foreløbig specielt tale om handel med kvinder, men det drejer sig om menneskehandel generelt.
Det har bare heller ikke rigtig noget med det her at gøre.
Det her handler nemlig, for det tredje, om noget andet.
Det handler nemlig om, at der skal være kunder, for at det kan betale sig at handle kvinder til Danmark.
Hvis ikke der var nogle kunder, var forretningen der ikke, lige så vel som det er tilfældet i narkosammenhænge og i våbensammenhænge og i alle mulige andre sammenhænge.
Illegal våbenhandel bliver jo ikke til noget, hvis der ikke er nogen, der vil købe de våben.
Illegal narkohandel bliver heller ikke til noget, hvis ikke er nogen, der vil købe den narko.
På samme måde bliver det her heller ikke til noget, hvis ikke der er kunder i butikken.
Det synes jeg er vigtigt at vi fastholder.
Det er det, det handler om.
Det handler om, at der er kunder i butikken.
Det er derfor, at vi også er nødt til at fokusere på de her kunder, nøjagtig som vi fokuserer på f.eks. kunder til hæleri, som fru Line Barfod jo også nævnte – og det står i forslaget.
Så kan jeg for det fjerde sige, at det er forbudt allerede i dag.
Nu vil jeg godt være flink over for dem, der faktisk køber sex af handlede kvinder, og sige, at jeg ikke tror, at de ved, at det er forbudt.
Da det ikke er forbudt at købe sex i al almindelighed, tror jeg ikke, at de, der går til prostituerede, ved, at det faktisk allerede i dag ikke bare er forbudt, men strafbart at gå til handlede kvinder.
Derfor synes jeg, at det vigtigt at få det præciseret i loven.
Jeg siger det også i lyset af, at der faktisk har været en række, der har henvendt sig til politiet og sagt, at de har mistanke om, at det her har været en handlet kvinde.
Så efterforsker politiet sagen om de handlede kvinder, men der sker jo ikke noget over for kunderne.
Og det vil sige, at kunderne lever trygt videre med en bevidsthed om, at det, de har gjort, er fuldt lovligt og ikkestrafbart, og det er det jo altså ikke.
Så synes jeg bare, at det, der kan være vigtigt i den her sammenhæng, er, at de henvendelser fortsætter, dem skal vi jo ikke tabe på gulvet.
Derfor synes jeg, at man skal skabe en mulighed for anonyme henvendelser eller frit lejde-ordninger eller et eller andet andet.
Jeg synes, at det er meget fint, at kunderne også bliver beskyttet personligt.
De går til prostituerede, og det er ikke sikkert, at de har lyst til at udbasunere det til alle mulige – det er endda temmelig sandsynligt, at de ikke har lyst til at udbasunere det, i hvert fald for nogle af kundernes vedkommende – men det er vigtigt, at man stadig får de henvendelser.
Derfor skal det kunne foregå anonymt eller i fortrolighed eller et eller andet andet, samtidig med at der skal være mulighed for en frit lejde-ordning.
Så er der spørgsmålet om bevisbyrden.
Jamen vi kan jo ikke lade noget passere, som vi alle sammen synes er strafbart, bare fordi det er svært at løfte bevisbyrden.
Det er det desværre også i en række voldtægtssager, det er svært at løfte bevisbyrden, men det er jo det, vi har retssystemet til.
Vi må have den tiltro til retssystemet, at det altså er i stand til at løfte bevisbyrden, og at der, hvis det ikke er i stand til at løfte bevisbyrden, selvfølgelig ikke skal ske nogen domfældelse.
Vi har så desværre også nogle sager med falske anmeldelser, men det er en snak for sig.
Det er meget ulykkeligt, at vi har det, men det er en snak for sig.
Vi må stole på, at retssystemet er i stand til at løfte bevisbyrden.
Hvis det så ikke kan det, er der ligesom ikke noget at gøre ved det, det skal vi ikke blande os i, men det forhindrer ikke, at vi præciserer i lovgivningen, at det her er forbudt. Når jeg synes, det skal fremgå meget direkte af lovgivningen, er det selvfølgelig, som jeg har sagt, fordi jeg tror, at man skal være temmelig lovkyndig for at kunne læse sig frem til, at det, man foretager sig, når man køber sex hos en handlet kvinde, de facto er voldtægt, for det er det jo.
Derfor synes jeg, at det kan være godt at få det her præciseret.
Så synes jeg bare, at man i al stilfærdighed godt kan henvise til, at de her regler faktisk også er indført i andre lande.
Nogle har så også en totalkriminalisering af køb af sex, men der er ingen, der ikke har præciseret, at det faktisk er strafbart at købe det af handlede kvinder.
Det kan også være strafbart yderligere, men det er så en snak for sig.
Finland har jo en lovgivning, hvor man indtil videre kun har kriminaliseret det i forbindelse med handlede kvinder.
Så synes jeg selvfølgelig, at det er udmærket, at Straffelovrådet kigger på det.
Det kan være nyttigt nok, hvis det ikke bliver en syltekrukke.
Det, jeg meget håber på, er, at man kigger på det her problem og er klar til, at der skal gøres noget meget mere markant end det, der sker i dag.
Der sker ikke noget fra politiets side.
Det er måske forståeligt, men jo ikke rigtigt, fordi det allerede i dag er strafbart.
Så vil jeg sådan set
ikke, i hvert fald ikke personligt, forlænge debatten, men bare sige tak for den.
Jeg håber, at vi kan komme videre med det her spørgsmål, sådan at vi virkelig kan få præciseret, at dette er strafbart, og at vi så, håber jeg, får nedsat efterspørgslen, men også får fortalt de her mennesker, der køber sex hos handlede kvinder, at det faktisk er en rigtig, rigtig dårlig idé, fordi de bliver part i et menneskehandelsnetværk, som de burde holde sig ude fra.